ŠIRVINTŲ RAJONO SAVIVALDYBĖS TARYBA

SPRENDIMAS

DĖL IŠLAIKYMO IŠLAIDŲ, APMOKAMŲ IŠ VALSTYBĖS BIUDŽETO SPECIALIŲJŲ TIKSLINIŲ DOTACIJŲ, SKIRIAMŲ SAVIVALDYBIŲ BIUDŽETAMS ŽEMĖS ŪKIO MINISTERIJOS KURUOJAMOMS VALSTYBINĖMS (VALSTYBĖS PERDUOTOMS SAVIVALDYBĖMS) FUNKCIJOMS ATLIKTI, APSKAIČIAVIMO METODIKOS PATVIRTINIMO

2015 m. sausio 29 d. Nr. 1-9

Širvintos

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Lietuvos Respublikos žemės ūkio ministro 2012 m. birželio 21 d. įsakymu Nr. 3D-486 (redakcija – Lietuvos Respublikos žemės ūkio ministro 2014 m. gegužės 15 d. įsakymas Nr. 3D-273) patvirtinto Valstybės biudžeto specialiųjų tikslinių dotacijų, skiriamų savivaldybių biudžetams Žemės ūkio ministerijos kuruojamoms valstybinėms (valstybės perduotoms savivaldybėms) funkcijoms atlikti, paskirstymo, pervedimo, naudojimo ir atsiskaitymo tvarkos aprašo 7 punktu,

Širvintų rajono savivaldybės taryba n u s p r e n d ž i a:

Patvirtinti Išlaikymo išlaidų, apmokamų iš valstybės biudžeto specialiųjų tikslinių dotacijų, skiriamų savivaldybių biudžetams Žemės ūkio ministerijos kuruojamoms valstybinėms (valstybės perduotoms savivaldybėms) funkcijoms atlikti, apskaičiavimo metodiką (pridedama).

Savivaldybės meras	Vincas Jasiukevičius

PATVIRTINTA

Širvintų rajono savivaldybės tarybos

2015 m. sausio 29 d. sprendimu Nr. 1-9

IŠLAIKYMO IŠLAIDŲ, APMOKAMŲ IŠ VALSTYBĖS BIUDŽETO SPECIALIŲJŲ TIKSLINIŲ DOTACIJŲ, SKIRIAMŲ SAVIVALDYBIŲ BIUDŽETAMS ŽEMĖS ŪKIO MINISTERIJOS KURUOJAMOMS VALSTYBINĖMS (VALSTYBĖS PERDUOTOMS SAVIVALDYBĖMS) FUNKCIJOMS ATLIKTI, APSKAIČIAVIMO METODIKA

I. BENDROSIOS NUOSTATOS

1. Išlaikymo išlaidų, apmokamų iš valstybės biudžeto specialiųjų tikslinių dotacijų, skiriamų savivaldybių biudžetams Žemės ūkio ministerijos kuruojamoms valstybinėms (valstybės perduotoms savivaldybėms) funkcijoms atlikti, apskaičiavimo metodika (toliau – metodika) nustato valstybės tarnautojų ir darbuotojų, dirbančių pagal darbo sutartis, kurių visas arba dalis darbo laiko skiriamas valstybinėms (valstybės perduotai savivaldybėms) funkcijoms vykdyti, išlaikymo išlaidų (šildymo, elektros energijos, apsaugos, vandentiekio ir kanalizacijos, ryšio paslaugų, patalpų valymo, eksploatacinėms išlaidoms ir kitoms išlaikymo išlaidoms) apskaičiavimo tvarką.

2. Metodika parengta vadovaujantis Lietuvos Respublikos žemės ūkio ministro 2012 m. birželio 21 d. įsakymu Nr. 3D-486 patvirtintu Valstybės biudžeto specialiųjų tikslinių dotacijų, skiriamų savivaldybių biudžetams žemės ūkio ministerijos kuruojamoms valstybinėms (valsybės perduotoms savivaldybėms) funkcijoms atlikti, paskirstymo, pervedimo, naudojimo ir atsiskaitymo Žemės ūkio ministerijai tvarkos aprašu.

II. IŠLAIDŲ APSKAIČIAVIMAS

3. Valstybės tarnautojų ir darbuotojų, dirbančių pagal darbo sutartis, kurių visas arba dalis darbo laiko skiriamas Žemės ūkio ministerijos kuruojamoms valstybinėms (valstybės perduotoms savivaldybėms) funkcijoms vykdyti, darbo užmokestis ir socialinis draudimas apskaičiuojami pagal patvirtintą pareigybių sąrašą ir Širvintų rajono savivaldybės administracijos direktoriaus (toliau – administracijos direktorius) įsakymais patvirtintus kitus priedus ir priemokas.

4. Ryšių paslaugų išlaidos apskaičiuojamos:

4.1. Ryšio išlaidos apskaičiuojamos pagal stacionaraus telefoninio ryšio pokalbių ataskaitas bei Administracijai pateiktą sąskaitą. Atsižvelgiant į šias ataskaitas ir į valstybinėms žemės ūkio funkcijoms vykdyti darbuotojų skaičių bei naudojamų telefono abonentų skaičių, proporcingai apskaičiuojamos stacionaraus ryšio išlaidos.

4.2. Išlaidos už mobilųjį ryšį apskaičiuojamos pagal faktiškai patirtas išlaidas, neviršijant Administracijos direktoriaus įsakymu nustatytų mobiliojo ryšio pokalbių ir trumpųjų SMS žinučių limito ir atsižvelgiant į darbuotojų skaičių, kuriems priskirtas atskiras mobiliojo ryšio telefono abonento numeris.

5. Interneto išlaidos apskaičiuojamos pagal iš interneto tiekėjo gautą sąskaitą, kurioje nurodyta bendra išlaidų suma, kuri padalijama iš visų Širvintų rajono savivaldybės administracijai (toliau – Administracija) priklausančių interneto taškų.

6. Plačiajuosčio ryšio ir kompiuterinės technikos priežiūros išlaidos apskaičiuojamos pagal Administracijai pateiktą sąskaitą.

7. Transporto išlaikymo išlaidos apskaičiuojamos pagal automobilio nuvažiuotą ridą, pateikus kelionės lapus, patvirtintus vykusių darbuotojų parašais, ir priskirto automobilio patirtas sąnaudas (draudimas, atsarginės dalys, remonto išlaidos ir kt.). Kuro limitai automobiliams nustatomi Administracijos direktoriaus įsakymu.

8. Komunalinių paslaugų išlaidos, t. y. šildymo, elektros energijos, patalpų valymo, vandentiekio ir kanalizacijos išlaidos apskaičiuojamos proporcingai patalpų plotui arba pagal faktiškas išlaidas ir dirbančiųjų skaičių pagal Administracijai pateiktas sąskaitas už paslaugas.

9. Komandiruotės išlaidos (transporto, maitinimo, apgyvendinimo, ryšio ir kitos komandiruotės išlaidos) apskaičiuojamos pagal Administracijos direktoriaus įsakymą ir Administracijai pateiktas sąskaitas ar kitus išlaidas pateisinančius dokumentus.

10. Kvalifikacijos kėlimo išlaidos apskaičiuojamos pagal darbuotojų skaičių ir numatytą asignavimų valdytojo patvirtintoje sąmatoje išlaidų sumą.

11. Kitos išlaidos valstybinėms žemės ūkio (valstybės perduotoms savivaldybėms) funkcijoms atlikti apskaičiuojamos pagal Administracijai pateiktas sąskaitas.

12. Valstybės tarnautojai ir darbuotojai, dirbantys pagal darbo sutartis, atsakingi už Žemės ūkio ministerijos kuruojamų valstybinių (valstybės perduotų savivaldybėms) funkcijų vykdymą ir išlaidų naudojimą pagal patvirtintas programų sąmatas.

_______________________